Kommentar:  Som jeg sagde i min forrige besvarelse, er det jo vigtigt at fastholde – og det beder jeg herre Jens Peter Vernersen huske – at spareforslaget fra Region Midtjylland er et administrativt udspil fra regionsrådsformanden, herre Bent Hansen. Det er derfor regionsrådet i Region Midtjylland, der nu skal beslutte den endelige plan, og jeg vil i den proces ikke gå ind og kommentere et administrativt udspil fra regionsrådsformanden til løsning af de problemer, man har i Region Midtjylland. Fra regeringens side har vi understreget, at vi tillægger det stor vægt, at der er et tilstrækkeligt og effektivt akutberedskab, og det er jo derfor, vi har øget bevillingerne med ret så mange penge. Vi vil stadig, også på dette område, respektere, at det er regionsrådets ret at drøfte det. Og når vi så ser, hvad det politiske resultat af de drøftelser bliver, jamen så må vi jo se, at de penge, som vi har lagt til en forbedring af akutberedskabet i Nordvestjylland, ikke bruges til at fylde andre huller i regionens budgetter. Så jeg synes, at det rigtige ville være, hvis herre Jens Peter Vernersen gik aktivt ind i debatten i Region Midtjylland og i hvert fald tog nogle møder med sine partifæller i regionsrådet for at få dem til at føre en politik, der svarer til den forargelse, som herre Jens Peter Vernersen står her i Folketingssalen og hælder ud. Det havde jo været det rigtige. Det er et administrativt udspil. Jeg synes ikke, jeg fra regeringens side vil blande mig i de politiske drøftelser. Når resultatet kommer, vil jeg forholde mig til, hvad det resultat er, men herre Jens Peter Vernersen kan da gøre en kæmpe indsats for at sikre, at hans egne partifæller i regionsrådet fører en politik, der tager hensyn til vælgerne i Nordvestjylland. Det har jeg jo heldigvis med glæde kunnet konstatere at Venstres repræsentanter i regionsrådet gør.

Svar:  Ja, det gør Venstres repræsentanter måske, men spørgsmålet er, hvad der kommer ud af det. Og det er indtil nu jo i hvert fald mindre end lidt. Men det, der er afgørende, er jo, at man diskuterer det her, før beslutningen er truffet. Jeg ved ikke, om finansministeren selv tror, at det, hvis der træffes en beslutning om for eksempel at nedlægge en fødeafdeling, så fødende i det nordvestjyske får 100 km til nærmeste fødeafdeling – og jeg vil sige, at fødsler ofte er noget, der er ret akut – var noget, man ville acceptere andre steder. Det kan godt være, at ministeren siger, at han vil se på det, når der er truffet en beslutning, men det er jo helt afgørende, at man også har en holdning til, om det er rimeligt, at borgere deroppe skal have så langt til nærmeste fødeafdeling, op til 100 km. Er der noget at sige til, at unge mennesker, der skal bosætte sig i et område, tænker sig om en ekstra gang og spørger sig selv: Vil jeg bosætte mig her, hvis jeg i en akut situation, under fødsel, altså skal transporteres 100 km? Der vil blive mange fødsler på vejene imellem Thyborøn og Herning Sygehus fremover. Det er et meget, meget stort område, og det er jo ikke sådan, at fødeafdelingen i for eksempel Holstebro er en lille fødeafdeling. Der har jo været født mellem 1.200 og 1.500 om året. Det er jo ikke sådan, at det er i småtingsafdelingen. Det lukker man ned og siger, at disse mennesker altså må tage den der ekstra transport. Det kan godt være, at ministeren siger, at det må de selv fedte rundt i derovre i Regionen Midtjylland, men det er også noget, som folk er optaget af, altså hvilken holdning regeringen har til det. Og det er i hvert fald helt sikkert, at det her er noget, som man taler meget om. Det var noget af det, som fyldte meget i den demonstration, der var sidste tirsdag. Man sagde: Det kan man altså ikke byde os herovre. Og uanset at flertallet bor i øst, bør man tage hensyn til den vestlige del.